ΕΤΗΣΙΑ ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ ΤΩΝ ΜΕΤΟΧΩΝ ΤΗΣ HELLENiQ ENERGY
Αθήνα, 25 Ιουνίου 2026
Ομιλία Προέδρου Διοικητικού Συμβουλίου κ. Σπήλιου Λιβανού
Αγαπητοί Μέτοχοι,
Αξιότιμοι εκπρόσωποι της Πολιτείας,
Φίλοι και συνεργάτες, 
Κυρίες και Κύριοι,
Το 2025 ήταν άλλη μια χρονιά εξαιρετικών επιδόσεων για τη HELLENiQ ENERGY, σε ένα διεθνές περιβάλλον διαρκών προκλήσεων. 
Πετύχαμε αναμφισβήτητη πρόοδο σε όλες τις στρατηγικές προτεραιότητες του Ομίλου, ενώ ενισχύσαμε την εξωστρέφειά του και διευρύναμε την παρουσία του στις διεθνείς αγορές. 
Η HELLENiQ ENERGY εξελίσσεται καθημερινά σε έναν ευέλικτο, τεχνολογικά προηγμένο και περιβαλλοντικά υπεύθυνο Όμιλο, ικανό να ανταποκριθεί στις σύγχρονες ανάγκες της αγοράς  και τις νέες απαιτήσεις της κοινωνίας μας.
Οι στρατηγικές μας κινήσεις, οι πρωτοβουλίες που αναλάβαμε και νέες συμμαχίες που διαμορφώσαμε, σε συνδυασμό με το υψηλά καταρτισμένο ανθρώπινο δυναμικό του Ομίλου, διαμορφώνουν την καλύτερη παρακαταθήκη για το μέλλον. Επιβεβαιώνουν ότι η ξεκάθαρη στρατηγική που έχουμε χαράξει, για την επίτευξη βιώσιμης και σταθερής ανάπτυξης σε βάθος χρόνου, αποδίδει καρπούς.
Στη ΗΕLLENiQ ENERGY, επιστρέφουμε σημαντικό μέρος της αξίας που δημιουργούμε στους μετόχους μας. Η πολύ καλή επίδοση που πετύχαμε και το 2025, με Συγκρίσιμα Κέρδη EBITDA άνω του €1 δισ. για 4η συνεχή χρονιά, μας επιτρέπουν να προτείνουμε στη Γενική Συνέλευση τη διανομή τελικού μερίσματος €0,40 ανά μετοχή. Έτσι, το μέρισμα διαμορφώνεται συνολικά στα €0,60, λαμβάνοντας υπόψη και το προσωρινό μέρισμα €0,20 ανά μετοχή, που διανεμήθηκε τον περασμένο Ιανουάριο. Η διανομή αυτή οδηγεί σε υψηλή μερισματική απόδοση της τάξεως του 8%.
Είναι αυτονόητο πως αυτές οι επιδόσεις δεν θα ήταν εφικτές χωρίς τη διαρκή στήριξη όλων των ενδιαφερόμενων μερών. Θα ήθελα να εκφράσω τις ευχαριστίες μου σε όλους, στις εργαζόμενες και στους εργαζόμενους, καθώς και στο Διοικητικό Συμβούλιο, το οποίο παρείχε ουσιαστική στήριξη στη Διοίκηση, προσφέροντας πολύτιμη καθοδήγηση και εποπτεία. 
Η αποδοχή της στρατηγικής κατεύθυνσης και των επιδόσεων της ΗΕLLENiQ ENERGY – από τις αγορές, τους μετόχους, τους εργαζόμενους, τους πελάτες και συνεργάτες μας – επιβραβεύει το πλάνο που ακολουθούμε, στοχεύοντας στη δημιουργία πρόσθετης αξίας για όλους.
Αξιότιμοι Μέτοχοι,
Το 2025 υπήρξε ένα έτος σημαντικών προκλήσεων, οι οποίες εντάθηκαν και έλαβαν δραματικές διαστάσεις μέσα στο 1ο εξάμηνο του 2026. 
Oι αυξημένες εντάσεις σε διεθνές επίπεδο και οι μεταβαλλόμενες πολιτικές ισορροπίες, επηρεάζουν την εφοδιαστική αλυσίδα και τις εμπορικές ροές και ενισχύουν τις ανησυχίες, με ουσιαστικό αρνητικό αντίκτυπο και στις αγορές ενέργειας. 
Η ενεργειακή ασφάλεια, η διαφοροποίηση πηγών και διαδρομών εφοδιασμού, η πράσινη μετάβαση, καθώς και οι περιφερειακές ισορροπίες στην Ανατολική Μεσόγειο και την ευρύτερη περιοχή, αποτελούν κρίσιμους παράγοντες που επηρεάζουν άμεσα την ανταγωνιστικότητα, τις επενδύσεις και την κοινωνική συνοχή.
Σε αυτή τη συγκυρία, η Ελλάδα, ως χώρα-κόμβος στη ΝΑ Ευρώπη, καλείται να διαχειριστεί σύνθετες προκλήσεις αλλά και σημαντικές ευκαιρίες. 

•	Οι έρευνες υδρογονανθράκων, όπου η HELLENiQ ENERGY πρωταγωνιστεί και συμπράττει με τις κορυφαίες εταιρίες Chevron και ExxonMobil, 
•	ο αγωγός καυσίμων Θεσσαλονίκης – Σκοπίων του Ομίλου μας που θωρακίζει ενεργειακά την ευρύτερη περιοχή,
•	ο  κάθετος ενεργειακός διάδρομος, 
•	η ηλεκτρική διασύνδεση Ελλάδας-Κύπρου (GSI),
•	η περαιτέρω ενίσχυση των ενεργειακών μας υποδομών και δικτύων,
•	η ανάπτυξη ανανεώσιμων πηγών ενέργειας και αποθήκευσης, 
•	η εμβάθυνση των ευρωπαϊκών συνεργασιών
•	και η αξιοποίηση του γεωστρατηγικού ρόλου της χώρας,
συνιστούν στρατηγικές προτεραιότητες, που κρίνονται αναγκαίες για να επιτευχθεί μακροπρόθεσμη ασφάλεια.
Και βεβαίως, πρέπει να υπογραμμίσουμε τη συμβολή της ελληνικής διύλισης για να αμβλυνθούν οι επιπτώσεις από την κρίση που μαίνεται ακόμη στον Περσικό. Τα ελληνικά διυλιστήρια κάλυψαν όλες τις ανάγκες σε  βενζίνες, ντίζελ κίνησης, θέρμανσης, αεροπορικά και ναυτιλιακά καύσιμα.
Για αυτό επιμένω να λέω, ότι η αυτονόητη μετάβαση σε πιο καθαρές και βιώσιμες μορφές ενέργειας, θα πρέπει να συνοδεύεται και από την στροφή προς τον πραγματισμό! Ο κλάδος της ευρωπαϊκής διύλισης θα πρέπει να στηριχθεί και η διεθνής ανταγωνιστικότητά της θα πρέπει να διασφαλιστεί, γιατί, καθώς οι παγκόσμιες ενεργειακές ανάγκες αυξάνονται, οι υδρογονάνθρακες παραμένουν στο προσκήνιο και - όπως έδειξαν τα τελευταία γεγονότα - θα παραμείνουν  απαραίτητοι και τις επόμενες δεκαετίες. 
Παράλληλα, πρέπει να αναγνωριστεί ο ρόλος των ανανεώσιμων και των συνθετικών καυσίμων  χαμηλού αποτυπώματος, που μπορούν να είναι μέρος της εξίσωσης και να αποτελέσουν σημαντικό κρίκο στην πορεία προς την απανθρακοποίηση των Μεταφορών και της Βιομηχανίας.
Αξιότιμες κυρίες, αξιότιμοι κύριοι,  
Σε έναν διεθνές περιβάλλον εξαιρετικά ρευστό, η HELLENiQ ENERGY παραμένει πρωτοπόρα ενεργειακή δύναμη στη ΝΑ Ευρώπη, αλλά και στυλοβάτης της εθνικής οικονομίας. 
Το Διοικητικό Συμβούλιο, σε συνεργασία με τις επιτροπές του, διατήρησε την εστίαση στην εφαρμογή  υψηλών προτύπων εταιρικής διακυβέρνησης, στην υλοποίηση της στρατηγικής, καθώς και στη διατήρηση μιας εταιρικής κουλτούρας με έμφαση στις αξίες μας και τη βιωσιμότητα. 
Με τη βιώσιμη ανάπτυξη στο κέντρο των στρατηγικών μας επιλογών, επιδιώξαμε την  ισορροπημένη και ρεαλιστική ενεργειακή μετάβαση, με βελτίωση σε όλους τους σημαντικούς δείκτες των λειτουργικών μας επιδόσεων, αριστοποίηση των κυρίως δραστηριοτήτων και ουσιαστική ανάπτυξη στις ΑΠΕ. 
Η ασφάλεια προσωπικού και εγκαταστάσεων παραμένει αδιαπραγμάτευτη προτεραιότητα. Την ίδια ώρα, ο ψηφιακός μετασχηματισμός αλλάζει το μοντέλο λειτουργίας μας, με στοχευμένες δράσεις. Κεντρικός άξονας της στρατηγικής μας παραμένει η ενίσχυση της αξίας που δημιουργεί ο Όμιλος για τους μετόχους, με βασικούς μοχλούς την ανάπτυξη και την συνεχή βελτίωση της ανταγωνιστικότητας.
Καθώς διανύουμε το 2026, αναγνωρίζουμε τις προκλήσεις και δεσμευόμαστε να διατηρήσουμε μια υγιή ισορροπία, ανάμεσα στην επιτάχυνση της στρατηγικής μας ανάπτυξης και τη διατήρηση υψηλών αποδόσεων για τους μετόχους μας. Με υπευθυνότητα, όραμα και συλλογική προσπάθεια, κινούμαστε μπροστά. Όλοι μαζί, διοίκηση, στελέχη και εργαζόμενοι κάθε κλάδου και κάθε θυγατρικής, ανοίγουμε διάπλατα τον ορίζοντα για ένα ακόμη πιο επιτυχημένο αύριο. 
Εκ μέρους του παρόντος Διοικητικού Συμβουλίου, θα ήθελα να εκφράσω την ικανοποίησή μας για τον τρόπο λειτουργίας της Εταιρείας, για τα αποτελέσματα που πέτυχε σε περιβάλλον συνεχών προσκλήσεων, καθώς και για τα υψηλά πρότυπα εταιρικής διακυβέρνησης που εφαρμόζει με συνέπεια. 
Σας ευχαριστώ για την προσοχή σας και παρακαλώ να προχωρήσουμε με τα θέματα της Ημερήσιας Διάταξης.
